Eiropas Parlamenta rezolūcija par Rumānijas pievienošanos Eiropas Savienībai (2006/2115(INI))



Oficiālais Vēstnesis 316 E , 22/12/2006 Lpp. 0121 - 0124



P6_TA(2006)0512 Rumānijas pievienošanās Eiropas Parlamenta rezolūcija par Rumānijas pievienošanos Eiropas Savienībai (2006/2115(INI)) Eiropas Parlaments, - ņemot vērā Līgumu par Bulgārijas Republikas un Rumānijas pievienošanos Eiropas Savienībai [1], kas tika parakstīts 2005. gada 25. aprīlī, - ņemot vērā visas kopš paplašināšanās procesa sākuma līdz šim brīdim pieņemtās rezolūcijas un ziņojumus, īpaši beidzamo 2006. gada 14. jūnijā pieņemto rezolūciju par Bulgārijas un Rumānijas pievienošanos [2], - ņemot vērā 2006. gada 15. un 16. jūnija Briseles Eiropadomes prezidentūras secinājumus, - ņemot vērā secinājumus, ko Vispārējo lietu un Ārlietu padome izdarīja 2006. gada 17. oktobrī saistībā ar paplašināšanos, - ņemot vērā Komisijas 2006. gada 26. septembra pārraudzības ziņojumu par Rumāniju (COM(2006)0549), kā arī iepriekšējos pārraudzības ziņojumus, - ņemot vērā starp Eiropas Parlamenta priekšsēdētāju un Komisijas priekšsēdētāju notikušo saraksti par Eiropas Parlamenta pilnīgu iesaistīšanos, ja tiktu izskatīta iespēja izmantot kādu Pievienošanās līguma drošības klauzulu, - ņemot vērā Reglamenta 45. pantu, - ņemot vērā Ārlietu komitejas ziņojumu, kā arī Pilsoņu brīvību, tieslietu un iekšlietu komitejas un Sieviešu tiesību un dzimumu līdztiesības komitejas atzinumus (A6-0421/2006), A. tā kā Rumānijas pievienošanās Eiropas Savienībai ir viens no vēsturiski būtiskākajiem notikumiem, kas saistīts ar lielām izmaiņām šīs valsts ekonomiskajā, sociālajā un pilsoniskajā sfērā, un ņemot vērā to, ka šī pievienošanās pozitīvi ietekmēs Rumānijas iedzīvotājus, kā arī Eiropas Savienības attīstību un kohēziju; B. tā kā Rumānijas integrācija Eiropas Savienībā stiprinās stabilitāti un veicinās labklājību Dienvidaustrumeiropā; C. tā kā Rumānijas iekļaušanās Eiropas Savienībā stiprinās Eiropas integrācijas procesa politisko un kultūras dimensiju; D. tā kā 2004. gadā notikušās 5. paplašināšanās pirmā kārta pozitīvi ietekmēja gan vecās, gan jaunās dalībvalstis un tā kā ir paredzams, ka tas attieksies arī uz šo paplašināšanās kārtu, ar kuru 5. paplašināšanās noslēgsies; E. tā kā pēc 2006. gada maijā sniegtā Komisijas ziņojuma ir novēroti nozīmīgi uzlabojumi, kā to atklāj beidzamais pārraudzības ziņojums, kas sniegts 2006. gada 26. septembrī; F. tā kā Rumānija turpina darbu pie Pievienošanās līgumā norādīto nosacījumu izpildes, lai 2007. gada 1. janvārī reizē ar Bulgāriju kļūtu par Eiropas Savienības dalībvalsti, un tā kā Eiropas Parlaments neatlaidīgi ir paudis atbalstu abu valstu vienlaicīgai uzņemšanai, 1. atzinīgi vērtē to, cik Komisija nopietni un neatlaidīgi veic Rumānijas veikto reformu pārraudzību; 2. apsveic Rumāniju un atzinīgi vērtē tās pievienošanos 2007. gada 1. janvārī, gaida 35 tās deputātu ierašanos Eiropas Parlamentā, kā arī tās komisāra un ierēdņu ierašanos ES iestādēs, kā arī atzīst Eiropas Parlamentā strādājošo Rumānijas novērotāju izcilo ieguldījumu kopš 2005. gada septembra; 3. uzsver to, ka šī paplašināšanās, gluži tāpat kā iepriekšējās, ir Eiropas vienotības un solidaritātes apliecinājums, kas labvēlīgi ietekmē visas puses, kā arī sniedz iespēju popularizēt demokrātijas, līdztiesības, daudzveidības un nediskriminējošas attieksmes vērtības; 4. atzinīgi vērtē to, ka Komisija savā 2006. gada 26. septembra ziņojumā iesaka vienlaicīgi uzņemt gan Bulgāriju, gan Rumāniju; 5. pauž atzinību par Rumānijas panākto lielo progresu kopš 2006. gada maijā sniegtā ziņojuma un līdz ar to apstiprina ierosināto datumu šīs valsts uzņemšanai, kā paredzēts — 2007. gada 1. janvārī, bet atgādina Rumānijas iestādēm, ka pēc iestāšanās tās nedrīkst palēnināt reformu tempu; 6. atzinīgi vērtē Rumānijas panākumus īstenojot daudzās reformas, kas veiktas gatavojoties uz pievienošanos un izsaka atzinību Rumānijas varas iestādēm par daudzajiem sasniegumiem īsā laika posmā; 7. atgādina, ka reformu process labvēlīgi ietekmē Rumāniju saistībā ar tās pievienošanos Eiropas Savienībai un ka tas veicina ekonomiskās labklājības un valsts drošības līmeņa nostiprināšanos; 8. atzīmē, ka ir izdevies panākt vērā ņemamus uzlabojumus jomās, par kurām Komisijas 2006. gada maija ziņojumā norādīts, ka tajās nepieciešama tūlītēja rīcība — tiesu sistēmas reforma, korupcijas apkarošana, maksājumu aģentūru un integrētas administrācijas un kontroles sistēmas izveide, TSE, nodokļu iekasēšanas sistēmas savietojamība; 9. ir apmierināts par to, ka Rumānijā pastāv darboties spējīga tirgus ekonomika un tās iekšzemes kopprodukta pieaugums sasniedz gandrīz 7 %, bet bezdarbs pastāv 5,5% līmenī; 10. rosina dalībvalstis no 2007. gada 1. janvāra atvērt darba tirgu Rumāņu darba ņēmējiem, pilnībā ievērojot Kopienas tiesību aktos garantētās darba ņēmēju tiesības uz brīvu pārvietošanos; 11. uzsver, ka sakarā ar gaidāmajiem finanšu pārvedumiem no ES, kā arī ņemot vērā to, ka Rumānijai būs jāpiedalās līdzfinansēšanā, iespējamiem budžeta pārvietojumiem nav jānotiek vienīgi uz sociālo izdevumu rēķina un tiem nav jāizraisa šo izdevumu samazināšanās; 12. rosina Rumānijas valdību nostiprināt uzsāktās reformas, un aicina Rumānijas iestādes padziļināti strādāt bērnu aizsardzības un minoritāšu integrācijas jomā, īpaši attiecībā uz čigānu un ungāru minoritātēm, kā arī saistībā ar attieksmi pret garīgo invaliditāti; aicina Rumāniju šai nolūkā nekavējoties veikt pasākumus, lai novērstu nepilnības, kas radušās izpildot prasības, kuras noteiktas Komisijas 2005. un 2006. gadā sniegtajos visaptverošajos pārraudzības ziņojumos un Parlamenta 2004. un 2005. gadā pieņemtajās rezolūcijās; 13. atzīmē, ka kopš Komisijas 2006. gada maija ziņojuma ir panākts progress minoritāšu jautājumā; atgādina, ka tā nostāja minoritāšu jautājumā Rumānijā ir atkarīga no tā, vai minoritātes tiek cienītas, atzītas, vai tām tiek sniegts atbalsts, kā arī vai tiek apkarota jebkura veida pret tām vērstā vardarbība un diskriminācija; vēlas, lai likums par minoritātēm tiktu apstiprināts pēc iespējas ātrāk, ievērojot politiskos kritērijus; atzīmē, ka Eiropas Rasisma un ksenofobijas uzraudzības centrs arī pēc pievienošanās turpinās rasisma apkarošanas un ar to saistītās diskriminācijas uzraudzību, kā tas notiek attiecībā uz visām dalībvalstīm; 14. attiecībā uz čigānu mazākumtautību: aicina Rumānijas iestādes nostiprināt reformas, ko tās ir uzsākušas tādās jomās, kā: aizsardzība pret iestāžu vardarbību, dzīves un izmitināšanas apstākļu uzlabošana, piekļuve nodarbinātībai un veselības aizsardzības sistēmai, nodrošinot atbilstīgu finansējumu; 15. attiecībā uz ungāru mazākumtautību: aicina Rumānijas iestādes ņemt vērā ungāru mazākumtautības vēlmes saskaņā ar subsidiaritātes un kultūras pašpārvaldes principiem, jo īpaši nodrošinot atbilstīgu finansējumu izglītības standartu uzlabošanai; 16. ierosina, lai Pilsoņu brīvību, tieslietu un iekšlietu komiteja no 2007. gada 1. janvāra veic to reformu pārraudzību, kuras Rumānijā uzsāktas adopcijas un bērnu aizsardzības jomā; 17. pauž bažas par joprojām pastāvošo un smago problēmu, ko rada vardarbība pret sievietēm, kas galvenokārt izpaužas kā sieviešu tirdzniecība un seksuālā izmantošana gan valsts iekšienē, gan ārpus tās (katru gadu ir 800000 upuru) un arī kā vardarbība ģimenē, un aicina valdību veikt izšķirīgus pasākumus šīs problēmas atrisināšanai, kas būtu vērsti uz aizsardzību un informētību, kā arī aicina sadarbībā ar sabiedrību, atbilstīgajām NVO, tiesu iestādēm un policiju reģionālā, valsts un starptautiskajā līmenī veikt apkarošanas pasākumus; 18. atzīmē, ka Rumānijai ir jāpaātrina to pieprasījumu izskatīšana, kas ir saistīti ar komunistiskā režīma laikā konfiscēto īpašumu restitūciju, īpašu uzmanību pievēršot baznīcas un kopienas īpašumiem, lai neapstātos likumdošanas līmenī; uzsver, ka šajā nolūkā ir nepieciešams izveidot funkcionālu īpašumu fondu; 19. prasa, lai Rumānijas iestādes turpina īstenot vides aizsardzības likumdošanu, un aicina veikt pārrunas ar kaimiņvalstīm un stingri piemērot standartus atbilstoši attiecīgajiem ES tiesību aktiem (piemēram, atbilstoši 2006. gada 15. marta Eiropas Parlamenta un Padomes Direktīvai 2006/21/EK par ieguves rūpniecības atkritumu apsaimniekošanu [3]), īpašu uzmanību pievēršot lieliem ieguves rūpniecības projektiem, kam ir būtiska ietekme uz vidi, kā, piemēram Rosia Montana gadījumā; 20. atzīmē, ka Komisija ir izcēlusi trīs jomas, kurās kopš 2006. gada maija ziņojuma ir panākts nozīmīgs progress, bet kurās darbs ir jāturpina: - tiesu sistēmas reforma, kā arī korupcijas apkarošana, - Eiropas Savienības atbalsta apgūšana un pārvalde lauksaimniecības un struktūrfondu jomā, - acquis communautaire piemērošana atsevišķās pārtikas drošības jomās; 21. uzsver, ka no šīm trijām jomām vissvarīgākās ir — tiesu sistēmas reformas pabeigšana un korupcijas apkarošana un tāpēc Rumānijas varas iestādēm tām jāpievērš īpaša uzmanība; 22. atbalsta Komisijas attīstības kontroles un atbalsta mehānismu izveidi šajās jomās, pamatojoties uz īpaši noteiktiem kritērijiem, un aktīvi aicina Rumānijas valdību veikt visus nepieciešamos pasākumus, lai panāktu vēlamo rezultātu un izvairītos no drošības klauzulu piemērošanas; 23. atgādina, ka pagaidu pasākumus varēs piemērot pirmos trīs gadus pēc pievienošanās un ka šādi visām pusēm izdevīgi pasākumi tika piemēroti pēdējās paplašināšanās laikā; vēlas, lai šie pasākumi tiktu piemēroti tikai īpašās Komisijas norādītās jomās un uz noteiktu laiku; uzsver to, ka atbilstīgi pasākumi, kas paredzēti ES politikas jomu kārtīgas darbības nodrošināšanai, var tikt atcelti tikai tad, kad ir pilnībā izpildīti Komisijas noteiktie kritēriji; 24. gaida Komisijas ziņojumu, kurš nāks klājā 2007. gada jūnijā par šīs valsts paveikto tiesu sistēmas reformas un korupcijas apkarošanas jomās; aicina Rumāniju izmantot visas iespējas atbilstīgu pasākumu veikšanai; 25. uzstāj, lai Komisija sistemātiski turpmāko mēnešu laikā sniedz atskaiti Eiropas Parlamentam par Rumānijas paveikto, kā arī lai Parlaments tiek iesaistīts Komisijas ierosinātajā uzraudzības procesā pēc iestāšanās; 26. uzsver, ka Rumānijas valdībai ir jāapzinās, cik būtiski ir pilnībā izmantot atlikušo laiku, lai turpinātu darbu pie sasniegto rezultātu nostiprināšanas; 27. mudina divas dalībvalstis, kas to vēl nav izdarījušas, steidzami ratificēt Pievienošanās līgumu; 28. aicina Komisiju nodrošināt atbilstīgu finansējumu informācijas kampaņām, kuru mērķis ir uzlabot sabiedrības izpratni par Rumānijas (un Bulgārijas) pievienošanos; 29. uzdod priekšsēdētājam nosūtīt šo rezolūciju Padomei, Komisijai, kā arī dalībvalstu un Rumānijas valdībām un parlamentiem. [1] OV L 157, 21.6.2005., 11. lpp. [2] Pieņemtie teksti, P6_TA(2006)0262. [3] OV L 102, 11.4.2006., 15. lpp. --------------------------------------------------